Barcelona vol menys carn vermella i més proteïna vegetal a les escoles - Regió7 :: El Diari de la Catalunya Central
Barcelona vol menys carn vermella i més proteïna vegetal a les escoles
El consistori diu que així s'aconseguiria una reducció del 23% en les emissions de gasos d'efecte hivernacle
acn | barcelona 31.01.2020 | 20:35
Infants dinant en una escola de Barcelona | ACN
Infants dinant en una escola de Barcelona
Barcelona vol que totes les escoles de la ciutat tinguin menús escolars amb menys carn vermella i més proteïna vegetal. Amb aquest objectiu i amb setembre del 2021 a l'horitzó, l'Ajuntament i l'Agència de Salut Pública de Barcelona (ASPB) han consensuat una nova proposta de menús que implica menys proteïna animal, a més d'incorporar més productes de proximitat i de temporada. La proposta també insisteix en la importància d'utilitzar oli d'oliva per amanir i cuinar, així com incorporar més amanida a la guarnició i fruita fresca a les postres. La iniciativa s'emmarca en l'actual context de declaració d'emergència climàtica a la ciutat el passat 15 de gener.
Borrell ha recordat que segons dades dels informes de l'ASPB, el 78% dels infants de 3 i 4 anys i el 42% dels adolescents de 13 a 19 anys mengen carn tres o més vegades a la setmana, el llindar per sobre del qual es considera que se'n fa un consum excessiu. Per altra banda, el compliment de la recomanació de menjar diàriament 5 peces de fruita i verdura és molt baix, ja que més del 80% dels infants i adolescents no la segueixen.
"Són dades prou importants per a introduir recomanacions de canvis en els menús", ha dit la regidora de Salut, Gemma Tarafa, que ha recordat que almenys dos dels cinc dies els segons plats han de tenir només proteïna vegetal.
Implementació de les recomanacions
La proposta de l'Ajuntament de Barcelona no deixa de ser una recomanació, és a dir, que les escoles no estan obligades a aplicar els canvis en el menú. Els canvis, en tot cas, s'aplicaran si així ho decideixen les diferents Associacions de Famílies d'Alumnes (AFA) i la direcció dels centres juntament amb les empreses gestores de cada menjador.
"Esperem que s'acabi instaurant a les escoles i puguem anar-la estenent a poc a poc fins al setembre del 2021", ha dit Tarafa, que ha explicat que qui anirà fent el seguiment dels centres és l'Agència de Salut Pública de Barcelona.
Per altra banda, les escoles que vulguin fer els canvis els hauran d'introduir sempre tenint en compte el preu públic màxim de menjador establert pel Departament d'Educació de la Generalitat. Segons el consistori, el nou menú no tindria per què ser "molt més car", sinó "al contrari". En tot cas, ha dit, "això ho anirem veient".
"Amb recomanacions com aquestes, guanyem tots, guanyaran els infants, el planeta i la ciutat", ha conclòs la regidora de Salut.